S.Mehbalıyev Azərbaycanda həmkarlar ittifaqlarının vəziyyəti ilə bağlı fikirlərini bölüşdü. Qeyd etdi ki, son illər Azərbaycan Respublikasının Əmək Məcəlləsinə, eləcə də «Həmkarlar ittifaqları haqqında» qanununa bir çox dəyişikliklər edilərək həmkarlar ittifaqlarına müəyyən hüquqlar verilib, həmkarlar ittifaqlarının daha yaxşı fəaliyyəti üçün hüquqi zəmin yaradılıb. Əmək Məcəlləsində yeni dəyişikliyə görə, heç bir işəgötürən həmkarlar ittifaqı təşkilatının yazılı razılığı olmadan işçini işdən çıxara bilməz. Üzvlük haqlarının həmkarlar ittifaqı təşkilatının hesabına vaxtında köçürülməməsi ilə bağlı işəgötürən İnzibati Xətalar Məcəlləsinə görə cərimə ödəməlidir. Bütün bu mütərəqqi dəyişikliklər həmkarlar ittifaqı təşkilatlarının fəaliyyətinə müsbət təsir edir. Ümumiyyətlə sosial əmək qanunvericiliyi Avropa Sosial Xartiyasına uyğunlaşdırılır.